Der var 7,2 mio. kr. at spare ved at lade firmaet Saferoad male striber på vejene, men kommunen fandt en fejl og kasserede tilbuddet. Fejlen var kommunens egen skyld. Nu skal udbuddet gå om.

Annonce

Medarbejdere fra Aarhus Kommune bør have jublet på skatteborgernes vegne, da de 24. juni åbnede kuverterne med tilbud.

Her var nemlig udsigt til at kunne skære adskillige mio. kr. af prisen på at få malet striber på kommunens veje, få sat skilte op og få dem vedligeholdt de kommende fire år.

Opgaverne har hidtil været udført af kommunens egen entreprenørafdeling. Natur og Vejservice - NVS - der vandt dem i et udbud for år tilbage, hvor også private virksomheder kunne byde.

Dennne gang viste resultatet af udbuddet, at firmaet Saferoad Daluiso og dets stribeafdeling, Eurostar, var billigst på såvel striber som skilte. 7,2 mio. kr. billigere end de næstbilligste bud over de fire år, udbuddet gælder.

Så det var bare med at få skrevet kontrakter med Saferoad, skulle man tro.

Men nej.

Annonce

Billigste bud kasseret

28. juni meddelte kommunen, at den havde tænkt sig at give stribeopgaven til sit eget NVS, mens NCC skulle have skiltene, selv om NCCs bud var dyrere end Saferoads.

Jesper Wraae-Bess, administrerende direktør for Eurostar, der er stribeafdelingen i Saferoad, var målløs, da han fik beskeden - og ikke mindst begrundelsen for at diskvalificere firmaet, der var klart billigst på begge opgaver.

»For stribernes vedkommende er det rene teknikaliteter, kommunen brugte til at underkende vores tilbud. Vi har brugt et forkert tilbudsark, hvor datoen i øverste højre hjørne og en henvisning lidt længere nede på siden til tilbudsbetingelserne ikke er de rigtige. Økonomisk er det fløjtende ligegyldigt. Det ændrer intet på prisen - og heller ikke på sammenligningen med den pris, kommunens NSV har budt,« siger Jesper Wraae-Bess.

Annonce

Nej tak til milliongevinst

Sammenlagt kunne kommunen spare 1,8 mio. kr. om året - 7.2 mio. kr. over den fire-årige aftaleperiode - ved at vælge Saferoad i stedet for næstbilligste tilbud på skilte og striber.

Man kunne næsten få den tanke, at nogen har ledt efter en begrundelse for at undgå Saferoad og million-besparelsen.

I hvert fald interesserede ingen sig for, om kommunen selv havde et ansvar for, at Saferoad brugte forkerte tilbudsark til såvel skilte som striber. Det havde kommunen så rigeligt, skulle det siden vise sig.

Og tilsyneladende tænkte ingen den tanke, at man kunne lade udbuddet gå om, når nu Saferoad ikke mindst på striberne var så meget billigere - 33 procent - end den eneste anden tilbudsgiver - NVS. Og når to så erfarne firmaer som Arkil/Traffics og Munck/LKF afleverede deres bud to timer for sent og derfor slet ikke kom i betragtning.

Forklaring: Det var tredie gang inden for kort tid, at opgaverne blev udbudt. Første udbud blev annulleret på grund af fejl i materialet og andet udbud blev udsat også på grund af fejl. Begge gange var budfristen kl. 12. Ved tredje udbud var tidspunktet ændret til kl. 10.

Den detalje overså de to firmaer.

Samlet var der således gode argumenter for at annullere udbuddet, lave et nyt og med noget der ligner statsgaranti spare kommunen for i omegnen af 7.2 mio. kr. over en fire-årig periode.

Annonce

Kommunens egen skyld

Saferoad gjorde 4. juli via sin advokat indsigelse mod kommunens afgørelse og pointerede, at kommunen selv har skabt forvirringen omkring tilbudslisterne ved at have lagt flere forskellige lister ud på udbudsportalen Mercell - på dem alle står der »Version 1«, og på ingen af filerne er der angivet en dato, så man kan se, hvilken af tilbudslisterne, der er den nyeste.

Derfor var Saferoad i mere end god tro, da selskabet aflevere sine bud på de tilbudslister, som kommunen siden bortdømte som forkerte, anfører advokaten i en mail, avisen har fået aktindsigt i.

Her varsler advokaten også en klage til Klagenævnet for Udbud og et erstatningskrav, hvis ikke kommunen enten annullerer udbuddet og laver et nyt eller laver en ny evaluering af tilbuddene - også Saferoads.

Det får kommunen til at gå i tænkeboks.

Annonce

Udbud skal gå om

8. juli bøjer kommunen sig så og annullerer udbuddet.

»Aarhus Kommune må erkende, at det ikke fremstod tydeligt hvilke tilbudslister, der var gældende på licitationstidspunktet,« hedder det blandt andet i den annullerings-skrivelse, der bliver sendt ud til tilbudsgiverne.

»Vi må give Saferoad ret: Det er ikke fremgået tydeligt, hvilken tilbudsliste, der var den nyeste og den, der skulle bruges. De kan have været i god tro, da de brugte en tidligere version af listen. Derfor annullerer vi udbuddet og starter forfra,« siger Frands Vidstein Petersen, der er indkøbschef i kommunens Center for Administration og Ejendomme.

Det er indkøbsafdelingen, der gennemfører selve udbudsprocessen på vegne af Center for Byens Anvendelse, som det kommunale entreprenørfirma NVS er en underafdeling af.